十八史略卷之四

東晉

中宗元皇帝
名睿
瑯琊王伷之孫也
宣帝懿生伷
伷生覲
或曰
睿母實與瑯琊小吏牛金通而生睿
嗣覲爲王
於惠懷爲再從兄弟
懐帝時
睿爲安東將軍
都督揚州諸軍
鎭建業
睿以王導爲謀主
毎事咨焉
睿名論素輕
吳人初不附
導勸用諸名勝
顧榮賀循紀瞻等爲掾屬
撫綏新舊
江東歸心焉
後又得庾亮卞壺等百餘人
謂之百六掾
桓彝避亂過江
見睿微弱憂之
既而見導
退謂周凱曰
江左有官夷吾
吾無憂矣
諸名士遊宴新亭
凱中坐而歎曰
風景不殊
擧目有江河之異
因相視流涕
導曰
當勠力王室
共復神州
何至作楚囚對泣邪
愍帝以睿爲左丞相
洛陽祖逖少有大志
嘗與劉琨同練寝
中夜聞鷄聲
蹴琨起曰
此非惡聲也
因起舞
及是南渡
請兵於睿
睿素無北伐之志
以逖爲豫州刺史
與兵千人
不給鎧仗
逖渡江
中流撃楫而誓曰
祖逖不能清中原
而復濟者
有如此江
愍帝又以睿爲丞相
都督中外諸軍事
長安陥
睿出師露次
移檄北征
實不行
羣臣勸卽晉王位
明年遂卽皇帝位
睿音鋭
伷音宙
睿母
夏侯氏
見氏族
再從兄弟
同曾祖
從去聲
名論
名譽議論
名勝
有名望者
掾屬
屬音蜀
通鑒
榮爲軍司
循爲內史
瞻爲軍祭酒
綏
音雖
安也
壺
音坤上聲
百六掾
言辟官屬百有六人
故曰百六
顗
魚豈切
江左
江東也
管夷吾
喩導
共復
之復音伏
神州
中國
逖
音汀入聲
琨
音昆
蹴
子六切
蹋也
豫州
九州之一
案全書
今河南唐州
乃其舊治
未詳是否
鎧
音豈
甲也
仗
音長去聲
器也
楫
音接
棹也
露次
野宿曰露次
○
林曰
三代得天下以仁
失天下以不仁
天子之亡
必有不仁之過
然後失之
漢元成哀平之際
外戚擅權
主柄下移
遂爲新室所簒
光武奮然起於隴畝
復天下如反掌
何則西漢之君
無不仁之過及於民故也
及東漢桓靈之主
起黨錮之獄
以害天下
則已陷不仁之過矣
由是橫巾賊起
董卓繼之
而曹操遂以簒漢
雖有蜀昭烈諸葛孔明
强欲復之
而天下莫從之者
蓋漢之亡
已陷不仁之過也
西晉之世
蓋亦光武之世
故祖逖以謂晉室之亂
非上無德下怨叛也
由宗室爭權
遂使夷狄乘隙
今誠能命將出師以復中原
郡國豪傑
必有望風響應者矣
惜乎元帝
素無北伐之心
雄武之略不足
此所以卒不能經營中原也
○太尉劉琨死
初琨與祖逖齊名
琨謂人曰
常恐祖生先吾著鞭
懷愍時爲幷州刺史
琨出軍
長史叛降石勒
幽州刺史段匹磾
時在薊城
遣人邀琨
琨率衆奔薊
與匹磾歃血同盟
翼戴晉室
有欲襲取薊者
遣書請琨爲內應
書爲邏騎所獲
而琨實不知也
竟爲匹磾所縊
著
音張入聲
幷州
屬山西
卽太原府
幷比盈切
長史
姓名未詳
磾
音低
書爲
之爲
去聲
下同
邏騎
游兵曰邏
音羅去聲
騎音忌
○
漢主劉聰卒
子粲立
其臣靳準弑而代之
石勒討準
劉曜自立封勒爲趙公
曜疑
勒自稱趙王
曜亦改號爲趙
勒爲後趙
靳
音斤去聲
姓也
○
略陽臨渭氐酋蒲洪
驍勇多權略
羣氐畏服之
劉聰嘗拜爲將軍
不受
在懷帝世
自稱略陽公
至是降于趙主曜
略陽
縣屬沔州
酋
音就平聲
長也
蒲洪
蒲姓
洪名
○
晉豫州刺史祖逖卒
初逖取譙城
進屯雍丘
後趙鎭戍
歸逖者甚衆
逖與將士同甘苦
勸課農桑
撫納新附
帝以戴淵爲將軍
來督諸軍事
逖以己剪荊棘收河南地
而淵雍容一旦來統之
意甚怏怏
又聞王敦與朝廷構隙
將有內難
知大功不遂
感激發病卒
豫州士女若喪父母
雍丘
縣屬汴梁
己
音紀構隙
事見下文
將有
之將音漿
遂
成也
喪
平聲
○
鮮卑慕容廆
先是嘗遣使于晉
受帝命
爲平州刺史
至是以爲平州牧遼東公
使
去聲
平州
屬河東
今平陽府
○
初拓跋祿官死
猗盧總攝三部
劉琨與猗盧
結爲兄弟
懷帝時
表爲大單于
封代公
帥部落
自雲中入雁門
琨與以陘北之地
由是益盛
嘗爲琨援
大敗劉曜之兵於晉陽
猗盧城成樂爲北都
平城爲南都
愍帝進猗盧爵爲王
置官屬
食代常山二郡
猗盧愛少子
欲立爲嗣
而出其長子六脩
使六脩拜其弟
不從而去
大怒討之
兵敗而遇弑
猗它之子普根
討滅六脩而自立
尋卒
國人立猗盧弟之子鬱律
至是猗它之妻殺鬱律
而立其子賀傉
鬱律子什翼犍
在襁褓
母匿之袴下
得不殺
帥
音率
雁門
郡名代州
井陘
縣屬威州
陘下丁反
敗
音拜
屬
音蜀
常山
屬河北
今眞定府
出
黜同
傉
音農入聲
什
音十
襁褓
音姜保
織縷爲之
以約小兒於背者
袴下
袴讀如跨
○
晉荊州刺史王敦反
初帝之始鎭江東也
敦與從弟導
同心翼戴
推心任之
敦總征討
導專機政
羣從子弟
布列顯要
時人語曰
王與馬
共天下
敦先領揚州刺史
都督征討諸軍
進爲鎭東大將軍
都督江揚荊湘交廣六州諸軍事
江州刺史
尋領荊州
恃功驕恣
帝畏惡之
乃引劉愧刁協爲腹心
稍抑損王氏權
導亦漸見疎外
敦參軍錢鳳等凶狡
知敦有異志
陰爲畫策
至是敦遂兵武昌
以誅劉愧刁協爲名
愧協勸帝盡誅王氏
帝不許
導率宗族
毎旦詣臺待罪
周顗將入
導呼之曰
伯仁
以百口累卿
顗不顧
入見帝
言導忠誠
申救甚至
帝納其言
顗醉而出
導又呼
顗不與言
顧左右曰
今年殺諸賊奴
取金印如斗大繋肘後
既出
又上表明導無罪
導不知恨之
帝召見導
導稽首曰
亂臣賊子
何代無之
不意今者近出臣族
帝跣而執其手曰
茂弘
方寄卿以百里之命
以爲前鋒大都督
敦至石頭城據之
曰
吾不復得爲盛德事矣
協隗等分道出戰
大敗而還
帝令百官詣石頭見敦
敦殺周顗
導不救
後料檢中書故事
見顗表
執之流涕曰
吾雖不殺伯仁
伯仁由我而死
幽冥之閒
負此良友
敦不朝而去
還武昌
從
去聲
下同
推
音吹
王與馬
司馬晉姓
江屬江西
今九江府
湘
屬湖南
卽長沙郡
交
在南粤
卽交趾
廣
屬廣東
惡
音烏去聲
刁
音凋
姓也
狡
音絞猾也
陰爲
之爲去聲
臺
御史之府曰臺
將入
之將音漿
呼
去聲
下同
伯仁
顗字
累卿
一家百口
託在救解
見
音現
下同
肘
音晝上聲
臂節也
上
上聲
茂弘
導字
百里之命
釋見
朱子論語集註
吾不復云云
謂難掩無君之跡也
令
去聲
冥
音銘
暗也
○
胡曰
王敦之視元帝
甚輕何也
正猶項羽謂懷王吾家所立耳
加以西晉諸侯
動輒興兵
敦目擊習熟以爲常事也
使敦囘悖逆之心
立忠義之節
以其資力
有事中原
與祖逖之徒
掎角進取
必可克復舊物
迎帝北歸
巍巍之功
孰得與並
不此之慮
乃甘心爲叛
其亦不善擇術矣
且有君而侮脅之
我獨無臣子將佐部曲乎
以我事君訓彼事我
不亦殆乎
帝憂憤成疾而崩
在位六年
改元者三
曰建武
大興
永昌
太子立
是爲肅宗明皇帝
肅宗明皇帝
名紹
幼而聰慧
嘗有使者從長安來
元帝問紹曰
長安近歟
日近
紹曰
長安近
但聞人從長安來
不聞人從日邊來
元帝奇其對
一日與羣臣語及之
復以問紹
紹曰
日近
元帝愕然曰
何異閒者之言邪
紹曰
擧頭見日
不見長安
元帝益奇之
及長仁孝
喜文辭善武藝
好賢禮士
受規諌
與廋亮
溫嶠等
爲布衣交
敦在石頭
以其有勇略
欲誣以不孝而廢之
頼嶠等衆論沮其謀
至是卽位
敦謀簒位
移屯姑熟
自領揚州牧
愕音鄂
驚貌
閒
音澗
往日也
嶠
音喬去聲
沮慈呂切也
姑熟郡屬江東
今太平府
以王導爲司徒
加大都督
督諸軍討敦
敦復反
發兵而病
使郭璞筮之
璞曰
明公起事
禍必不久
敦大怒曰
卿壽幾何
璞曰
命盡今日日中
敦斬之
帝自出覘敦軍
敦晝夢日環其營
驚悟曰
黃鬚鮮卑兒來耶
帝母鮮卑出也
亟遣人追之
不及
帝帥諸軍
出屯南皇堂
夜募壯士
渡水掩敦兄王含軍
大破之
敦聞含敗曰
我兄老婢耳
門戸衰世事去
因作勢起欲自行
困乏復臥
尋卒
敦黨悉平
發敦屍斬之
有司奏罪王氏兄弟
詔曰
司徒導以大義滅親
將十世宥之
悉無所問
璞
音朴
覘
世廉切
窺也
鮮卑出也
帝母荀氏燕人
故帝類外氏而黃鬚
出之爲言生也
帥
音率
南皇堂
在江寧縣北
乏
匱也
十世宥
春秋傳曰
社稷之固也
將十世宥之
宥音右寛也
以都督荊湘等州諸軍事
侃少孤貧
孝廉范逵過之
侃母湛氏
截髪賣爲酒食
逵薦侃
遂知名
初爲荊州都督劉弘所用
討義陽叛蠻張昌
又討破江東叛將陳敏
又撃破湘州劇賊杜弢
自江夏太守
爲荊州刺史
王敦疾之
左遷廣州刺史
侃在州
朝運百甓於齋外
暮運於齋內
人問其故
答曰
吾方致力中原
故習勞耳
至是復鎭荊州
士女相慶
侃性聰敏恭勤
嘗曰
大禹聖人
乃惜寸陰
衆人當惜分陰
取諸參佐酒器蒱博具
悉投於江曰
樗蒱者牧猪奴戲耳
嘗造船
籍竹頭木屑而掌之
後正會雪霽地濕
以木屑布地
及後有征蜀之師
得侃竹頭
作釘裝船
其綜理微蜜類此
侃音看上聲
逵
音葵
孝廉
逵初擧孝廉
故以稱之
湛徒咸切
截
音前入聲
斷也
食
音嗣
初爲
之爲去聲
義陽
郡屬河南　
今信陽州
劇
音檠入聲
强也
弢
音叨
江夏
郡名
卽武昌
左遷
通鑒注
左手足不如右强
左遷者貶下也
甓
音並入聲
瓶也
分陰
一離一合之間
樗蒱
賭具或曰
卽雙陸也
樗音佇平聲
蒱音蒲
籍
簿籍册也
以記其數也
正
當作至
齊
晴也
釘
音丁
○
帝崩
在位三年
改元者一
曰太寧
太子立
是爲顯宗成皇帝
顯宗成皇帝
名衍
母庾氏
五歲卽位
司徒導與帝舅中書令庾亮輔政
太后臨朝
歷陽內史蘇峻反
峻前守臨淮
於王敦再犯闕時
入衞有功
威望漸著
及在歷陽
卒鋭器精
志輕朝廷
招納亡命
庾亮修石頭城以備之
建請徴峻
爲大司農
峻擧兵陥姑孰
尙書令卞壺督軍
與峻力戰死
二子隨之
亦赴敵死
母撫其屍曰
父爲忠臣
子爲孝子
何恨
庾亮出奔
峻兵犯闕
陶侃溫嶠
入討峻斬之
歷陽
郡
屬淮西
今和州
臨淮
府
屬淮東
著
音豬去聲
顯也
後趙主石勒
大破趙兵
獲趙主劉曜
曜與勒連攻戰
互勝負
曜攻後趙金墉城
勒自將救之
大戰于洛陽
趙兵大潰
曜醉堕馬
爲勒獲
歸殺之
前趙亡
金墉城
在洛陽西北
爲
去聲
前趙亡
右
趙劉淵自惠帝永興元年僭號漢爲趙
至是四世
合三十七年
○
晉驃騎將軍溫嶠卒
嶠初爲劉琨所遣
使江東
母不欲
嶠絕裾而去
既至不復得歸北
終身以爲恨
嶠盡心晉室
敦峻之平
皆嶠力
初爲
之爲去聲
敦峻
王敦
蘇峻
○
後趙石勒稱天王
尋稱帝
嘗大饗羣臣
問曰
朕可方古何主
或曰
過於漢高
勒笑曰
人豈不自知
卿言太過
若遇高帝
當北面事之
與韓彭比肩耳
若遇光武
當竝驅中原
未知鹿死誰手
大丈夫行事
當礌礌落落
如日月皎然
終不效曹孟德
司馬仲達
欺人孤兒寡婦
狐媚以取天下也
韓彭
韓信
彭越
比
並也
礌
音雷上聲
曹孟德
魏太祖
司馬仲逹
晉宣帝
○
胡曰
石季龍謂人豈不自知
信矣
而未知知人之不易也
光武之於漢高
猶武王之於文王也
勒謂遇漢高卽
與韓彭比肩
遇光武則當並驅中原
是以光武爲韓彭之流
豈知光武者哉
漢高開四百年基業
身後之慮
付之平勃王陵
危而扶
顚而持
迄以大安
石勒肉未及冷
妻子已不自保
徐光乃謂
神武謀略
過於漢高主有侈心
臣進䛕說
其不能長世也
宜哉
○
勒雖不學
好使人讀書而聽之
時以其意論得失
聞者悅服
嘗聽讀漢書
至酈食其勸立六國後
驚曰
此法當失
何以遂得天下
及聞張良諌
乃曰
賴有此耳
後遣使修好于晉
晉焚其幣
勒卒
子弘立
好
去聲
下同
漢書
班固所著
使
去聲
○
晉太尉陶侃卒
侃都督八州
威名赫然
或謂
侃曾夢生八翼上天門
至八重折左翼而下
力能跋扈
毎思折翼之夢
輒自制
在軍四十一年
明毅善斷
人不能欺
自南陵至白帝數千里
路不拾遺
八州
筌蹄
明帝時
督荊湘雍梁
成帝時
督交廣荊江
赫然
明盛貌
上
上聲
重
平聲
折
音舌
斷
音端去聲
南陵
郡屬江東
今寧國府
白帝
城在蘷州
後趙石虎
殺其主弘
而自立爲趙天王
殺勒種無遺
種
上聲
○
成改國號曰漢
李雄以兄子班爲太子
雄卒
班立
雄子越
殺班而立其弟期
期忌雄弟漢王壽威名
使出屯于外
壽還襲
弑期而自立
○
代王什翼犍立
先是代王賀傉卒
弟紇那嗣
紇那出奔
鬱律子翳槐立
紇那復還
翳槐奔趙
趙納翳槐于代
翳槐臨卒
命諸大人
立弟什翼犍
自猗盧死
國多內難
部落離散
什翼犍雄勇有智略
能修祖業
始制百官
號令明白
政事清簡
百姓安之
於是東自濊貊
西及破落那
南距陰山
北盡沙漠
率皆歸服
有衆數十萬人
拓跋氏自是愈大
大人
荃蹄云
卽長也
難
去聲
濊貊
高麗種
地在朝鮮東
破落那
大宛之後
在疏勒西北
陰山
縣屬開平
○
晉丞相王導卒
初帝卽位沖幼
毎見導必拜
既冠猶然
委政於導
導以門地
王述爲掾
述未知名
人謂之痴
既見問江東米價
述張目不答
導曰
王掾不痴
導毎發言
一坐莫不贊歎
述正色曰
人非堯舜
何得毎事盡善
導改容謝之
導性寛厚
所委任諸將
多不奉法
大臣患之
庾亮欲起兵廢導
或勸導蜜備
導曰
吾與元規
休戚是同
元規若來
吾便角巾歸第
復何懼哉
亮雖居外鎭
而遙執朝權
據上流擁强兵
趨勢者多歸之
導內不能平
嘗遇西風塵起
擧扇自蔽
徐曰
元規塵汚人
導簡素寡欲
善因事就功
雖無日用之益
而歲計有餘
輔相三世
倉無儲穀
衣不重帛
冠音貫
門地
門閥
地位
辟
音璧
下同
季見
之見音現
元規
亮字
汚
音烏去聲
穢也
歲計有餘
以毎日治効論之
似無益
以毎歲治効計之
則有餘
三世
元
明
成
積也
重
平聲
○
晉司空庾亮卒
初蘇峻之亂
亮激之也
峻平
亮泥首謝罪
求外鎭自效
後都督江荊等州諸軍事
辟殷浩參軍
浩與褚裒
皆識度清遠
善談老易
擅名江東
而浩尤爲風流所宗
亮欲開復中原
上疏請率大衆移鎭石城
遣諸軍羅布江沔
爲伐趙之規
蔡謨曰
不能以大江禦蘇峻
安能以沔水禦石虎
乃詔亮不聽移鎭
至是卒于武昌
泥首
筌蹄云
囚首也
褚
音瀦上聲
裒
音剖平聲
老易
老子
周易
尤爲
之爲
去聲
復
音伏
上
上聲
石城
在沔
音免
漢上流曰沔
○
晉封慕容皝爲燕王
自皝父爲遼東公
立皝爲世子
雄毅多權略
喜經術
廆卒
皝立
其下勸稱王
皝使請于晉
遂封之
使去聲
○
帝在位十八年
頗有勤儉之德
改元者二
曰咸和
咸康
崩二子丕奕在襁褓
帝母弟瑯琊王立
是爲康皇帝。
母弟
同母弟
康皇帝
名嶽
成帝臨崩以嶽爲嗣
遂卽位。
○
都督荊江等州軍事庾翼
爲人慷慨
喜功名
不尙浮華
殷浩才名冠世
翼弗之重
曰此輩宜束之高閣
俟天下太平
徐議其任耳
時人擬浩管葛
伺其出處
以卜興亡
曰淵源不出
當如蒼生何
翼請浩爲司馬
不應
翼以王夷甫嘲之
瑯琊內史桓溫
豪爽有風槪
翼嘗薦之曰
英雄之才
宜委以方召之任
至是翼以滅胡取蜀爲己任
欲悉衆北伐
移鎭襄陽
詔翼都督征討諸軍
翼以溫爲前鋒督
韓主李壽卒
子勢立
帝在位三年崩
改元者一
曰建元
太子立
是爲孝宗穆皇帝
建元
卽位二年改元
孝宗穆皇帝
名耼
三歲卽位
會稽王昱輔政
○
庾翼卒
以桓溫都督荊梁等州軍事
翼初表其子領荊州
何充曰
荊楚國之西門
豈可以白面少年當之
桓溫英略過人
西任無出溫者
丹陽尹劉惔
知溫不臣之志
謂昱曰
溫不可使居形勝地
昱不聽
竟以溫代翼
西任
西夏之任
丹陽
郡名
卽建業
又曰建康
惔
音談
漢主李勢
驕淫不恤國事
桓溫帥師伐漢
拜表卽行
進至成都
勢降
送建康
漢漢亡
燕王慕容皝卒
子雋立
○
趙天王石虎稱帝
尋卒
子世立
其兄遵弑之而自立
趙亂
晉征討都督褚裒
表請伐趙
朝野以爲中原指期可復
蔡謨獨以爲莫若度德量力
經營分表
恐憂及朝廷
裒遣將
果敗沒
復
音伏
度
音堂入聲
分表
筌蹄云
分限之外也
○
趙蒲洪遣使降晉
洪事趙累世
至是石閔言於趙主遵曰
蒲洪人傑也
今鎭關中
恐秦雍非
國家有
遵罷洪都督
洪怒歸枋頭
遂通于晉
累
上聲
石閔
虎養子
雍
去聲
枋頭
通鑒注
曹操於淇水
下大枋木
以掲淇水
東入白溝
以通漕運
因號其處曰枋頭
筌蹄云
在汲都郡
今衞輝府也
○
涼州張重華
自稱涼王
初惠帝之世
張軌爲涼州刺史
威著西土
懷帝陥沒
軌遣兵助愍帝於長安
帝以軌爲涼州牧西平公
軌卒
子寔立
寔爲妖賊所殺
弟茂立
趙主劉曜撃茂
茂降趙
茂卒
寔之子駿立
茂臨終語駿
必奉晉
不可失
駿雖復臣於後趙石勒恥之
成帝時假道於蜀
以通晉駿卒
子重華立
晉遣使仍拜西平公
重華自爲王
重
平聲
著
音豬去聲
爲妖
之爲去聲
語
去聲
使
去聲
下同
○
後趙石鑑
弑其主遵而自立
石閔又幽鑑殺之
而自立
改國號曰魏
殺虎三十八孫
盡滅石氏
三十八孫
名字未詳
滅石氏
右後
趙石勒
自成帝咸和三年僭號
至是六世
合二十二年
閔姓冉
爲石氏所養
至是復其姓
後爲燕所破
執而殺之
爲
去聲
下並同
復音伏
○
蒲洪自稱三秦王
改姓苻
洪先擒趙將麻秋
不殺而用其言
因宴爲秋所鴆
子健斬秋
代領洪衆
健入長安
自稱秦天王
已而稱帝
三秦王
以其地乃秦降將
三人所封之域
改姓苻
以䜟文有草付應王之說
遂改姓苻
○
燕王雋稱帝
○
趙姚襄歸晉
而復叛
襄父弋仲
南安赤亭姜酋也
懷帝末
戎夏襁負随之者敷萬
自稱扶風公
其後服於前趙劉曜
又事後趙石勒石虎
虎甚重之
以爲冠軍大將軍
虎死趙亂
至冉閔滅趙
弋仲遣使降晉
弋仲卒
襄率其衆来晉
詔襄屯譙城
後屯歷陽
揚豫州都督殷浩
在壽春
惡襄强盛
遣將襲之
爲襄所斬
先是朝廷聞中原大亂
復謀進取
浩受任
連年北伐無功
至是率諸軍再擧
襄伏甲邀之
浩至山桑
襄縦撃
浩大敗走
南安
卽屬鞏昌
今鞏昌府
赤亭
水出源道縣東山赤谷
西流逕源道城北
南入于渭
冠
音貫
爲襄
之爲去聲
山桑
筌蹄云
魏郡邑
○
涼張重華卒
子曜靈立
其下廢之而立張祚
重華弟
○
晉桓溫
因殷浩之敗
請廢浩免爲庶人
朝廷初以浩抗溫
浩廢
自此內外大權一歸溫矣
浩雖愁怨
不形辭色
嘗書空作咄咄怪事字
久之郗超勸溫
處浩令僕
以書告之
浩欣然
答書慮有誤
開閉十數
竟達空函
溫大怒遂絕
卒於謫所
書空
望空書寫
咄
音敦入聲
呵也
郗
音痴
處
音杵
令僕
以浩
爲尙書令僕射之職
數
上聲
竟達空函
終以空函答之
謫
貶降曰謫
○
桓溫帥師伐秦
大敗秦
兵于藍田
轉戰至灞上
秦主苻健
閉長安小城自守
三輔皆來降
溫撫諭居民使安堵
民爭持牛酒迎勞
男女夾路觀之
耆老有垂泣者
曰不圖今日復覩官軍
北海王猛字景略
倜儻有大志
隱居華陰
聞溫入關
被褐謁之
捫虱而談當世之務
旁若無人
溫異之
問猛曰
吾奉命除殘賊
而三秦豪傑未有至者
何也
猛曰
公不遠數千里
深入敵境
今長安咫尺
而不度灞水
百姓未知公心
所以不至
溫黙然無以應
溫與秦兵戰于白鹿原
不利
秦人清野
溫軍乏食
欲與猛倶還
猛不就
敗
音拜
藍田
縣屬安西
降
平聲
勞
去聲
倜儻
倜音汀入聲
儻音頭上聲
卓異不覊也
華陰
縣屬華州
華去聲
捫
音門
虱
音瑟
咫
音紙
八寸曰咫
㶚水
出京兆藍田縣北入于渭
白鹿原
在永興縣
○
秦主健卒
子生立
○
涼張祚淫虐
被弑
子玄靚立
○
姚襄降于燕
北據許昌
又攻洛陽
桓溫督諸軍討襄
進至河上
與寮屬登平乘樓
北望中原歎曰
使神州陸沈百年
王夷甫諸人
不得不任其責
至伊水
襄戰連敗而走
溫屯金墉
謁諸陵
置鎭戍而還
襄將西圖關中
秦遣兵
拒撃斬襄
襄弟萇
以衆降秦
陸沉
尙乾沒也
伊水
出商州上洛縣熊耳山
至洛陽入洛
諸陵
西晉墳墓
將
音
音漿
萇
音長
○
秦苻堅弑其君生
自立爲秦天王
有薦王猛於堅者
一見如舊
自謂如玄德之於孔明
一歲中五遷官
擧異才修廢職
課農桑恤困窮
秦民大悦
苻堅
生叔雄子
燕主慕容雋卒
子暐立
暐
音葦
○
晉桓溫以謝安爲征西司馬
安少有重名
前後徴辟皆不就
士大夫相謂曰
安石不出
如蒼生何
年四十餘乃出
少
去聲
辟
音璧
安石
安字
○
帝在位十七年
崩
改元者二
曰永和
升平
無嗣
成帝子瑯琊王立
是爲哀皇帝
哀皇帝
名丕
卽位二年而寢疾
又一年而崩
改元者二
曰隆和
興寧
弟瑯琊王立
是爲帝奕
帝奕
名奕
成帝之幼子也
既卽位
以會稽王昱爲丞相
○
桓溫自哀帝時
爲大司馬
都督中外諸軍事
錄尙書事
加揚州牧
移鎭姑孰
以郗超爲參軍
王珣爲主簿
人語曰
髯參軍
短主簿
能令公喜
能令公怒
○
燕人攻陥洛陽
戍將死之
溫帥師伐燕
戰于枋頭
大敗而還
○
燕慕容垂既撃破晉軍
威名日盛
燕王忌之
垂奔秦
○
秦王猛督諸軍伐燕
遂圍鄴
秦主苻堅入鄴
執燕主慕容暐以歸
右前燕慕容皝
自成帝咸康三年
奉命爲王
及雋僭號
至是三世
合三十四年
晉桓溫陰蓄不臣之志
嘗撫枕歎曰
男子不能流芳百世
亦當遺臭萬年
欲先立功
還受九錫
及枋頭之敗
威名頓挫
郗超勸溫
行伊霍之事
以立大威權
溫遂入朝
白太后廢帝
在位六年
改元者一
曰太和
會稽王立
是爲簡文皇帝
遺
音惟
挫
音佐
摧也
伊霍之事
伊尹放大甲
霍光廢昌邑
簡文皇帝名昱
元帝子也
清虚寡欲
尤善玄言
桓溫迎卽位
九閲月而不豫
急召桓溫
入輔
如諸葛武侯
王丞相故事
溫望帝臨終禪位
否卽居攝
不副所望
時謝安王担之在朝
溫疑担之安沮其事
心甚銜之
帝在位改元者一
曰咸安
太子立
是爲烈宗孝武皇帝
不豫
病不快也
故事
孔明
王導
輔立嗣君
坦
音灘上聲
銜
猶恨也
烈宗孝武皇帝
名昌明
年十歲卽位
昌明
通鑒注
諱曜
字昌明
○
桓溫來朝
詔謝安王坦之
迎于新亭
都下洶洶
云欲誅王謝
因移晉祚
坦之甚懼
安神色不變
溫既至
百官拜于道側
溫大陳兵衞延見朝士
坦之流汗沾沽衣
倒執手板
安從容就席
謂溫曰
安聞
諸侯有道
守在四鄰
明公何須壁後置人邪
溫笑曰
正自不能不爾
遂命撤之
與安笑語移日
郗超臥帳中聽其言
風動帳開
安笑曰
郗生可謂入幕之賓矣
溫有疾還姑孰
疾篤
諷求九錫
安坦之故緩其事
尋卒
淘淘
通鑒作恟懼也
陳
如字
見
音現
手板
笏也
從
從來
撤
音徹
去也
○
秦丞相王孟卒
秦主堅哭之曰
天不欲使吾平一六合邪
何奪吾景略之速也
猛臨終謂堅曰
晉雖僻處江南
然正朔相承
上下安和
臣沒之後
願勿以晉以爲圖
鮮卑西羌
我之仇敵
終爲人患
宜漸除之
以安社稷
涼降于秦
先是
張玄靚之叔父天錫
殺玄靚而自立天錫荒于酒色
政亂
秦伐之
兵至姑臧
天錫面縛出
送長安
姑臧
縣屬永昌
○
右前涼張軌
自愍帝建興二年僭號
至是九世
合七十六年
○
代王拓跋什翼犍世子寔早卒
繼嗣未定
庶長子遂殺其諸弟
併殺什翼犍
會秦兵撃代
部衆逃潰
國中大亂
秦主苻堅分代爲二部
自河以東
屬代南部大人劉庫仁
自河以西
屬匈奴劉衞辰
使統其衆
代世子寔之子珪
尙幼
母賀氏以珪
走依賀訥
已而依庫仁
庫仁奉珪恩勤
不以廢興易意
遂
名也
走
音奏
訥
奴骨切
易
音亦
○
晉以秦人强盛憂
詔求良將可鎭禦北方者
謝安以兄子玄應詔
郗超歎之曰
安之明
乃能違衆擧親
玄才不負所擧
吾嘗見其使才
雖屐履閒
未嘗不得其任
玄鎭廣陵
得劉牢之等爲參軍
戰無不捷
號北府兵
敵人畏之
使
去聲
履
音檠入聲
○
秦遣兵分道寇晉
陥諸郡
執襄陽刺史朱序以歸
已而議大擧
或謂晉有長江之險
堅曰
以吾之衆
投鞭於江
可斷其流
時中外皆諫
惟慕容垂姚萇
欲乘其釁
勸之南伐
堅遂發長安戍卒六十餘萬
騎二十七萬
晉以謝石爲征討大都督
謝玄爲前鋒都督
督衆八萬拒之
劉牢之帥精兵五千趨洛澗
直渡水
撃秦前鋒梁成斬之
石等水陸繼進
堅登壽陽城望見
晉兵部陣嚴整
又望見八公山草木
皆以爲晉兵
憮然有懼色
秦兵逼肥水而陣
玄使人謂曰
移陣少卻
使我兵得渡
以決勝負
可乎
堅欲聽晉兵
半渡蹙之
麾兵使卻
秦兵退
不可復止
朱序在陣後呼曰
秦兵敗矣
遂潰
玄等乘勝追撃
秦兵大敗
走者聞風聲鶴唳
皆以爲晉兵至
堅狼狽還長安
襄陽府屬河南
卽南陽郡
帥
音率
洛澗
水出河南府新安縣白石山
東南入洛
壽陽
郡屬淮西
今安豐府
八公山
在壽春北
憮
音武
失意貌
肥水
出信陽軍丙方山
東北入淮
蹙
子六切
迫也
呼
去聲
○
慕容垂叛秦
起於河內
自稱燕王
○
姚萇叛秦
起於北地
自稱秦王
是爲後秦
北地
郡屬陝西今輝州
○
慕容沖叛秦
起兵平陽
稱帝
是爲西燕
攻長安
秦主苻堅出奔
後秦主萇
執而弑之
司馬溫公曰論者皆以爲秦王堅之亡
由不殺慕容垂姚萇故也
愚獨以爲不然
許劭謂
魏武帝
治世之能臣
亂世之姦雄
使堅治國無失道
則垂萇皆秦之能臣也
焉能爲亂哉
堅之所以亡
由驟勝而驕故也
魏文侯問李克吳之所以亡
曰
數戰數勝
曰
數戰數勝國之福也
何以亡
曰數戰則民疲
數勝則主驕
以驕主御疲民
未有不亡者也
秦堅似之矣
晉太保謝安卒
安文雅過王導
有德量
方秦寇至
朝野震動
安夷然圍碁賭墅
捷書至
安方與客碁
覽畢寘坐側
無喜色
碁罷
客問之
徐曰
小兒輩已遂破賊
客去
安入戸
喜甚
不覺屐歯折
其矯情鎭物如此
量
音亮
墅神與切
田盧曰墅
時以之爲注
寘
置同
屐歯折
喜極而躍
故屐歯折
○
秦主苻堅之子丕
稱帝于晉陽
○
拓跋珪復立爲代王
先是
劉庫仁爲其下所殺
弟頭眷代領其衆
庫仁之子顯
殺頭眷而自立
又欲殺珪
珪奔賀蘭部
依其舅
諸部大人
推珪爲主
遂卽王位
徙居盛樂
後改稱魏
爲
去聲
賀蘭
狄別種名
推
音退平聲
樂
昔洛
○
燕主垂稱帝于中山
中
音
仲
○
西燕人弑其主沖立段随
又殺随立慕容忠
又殺忠立慕容永
永撃秦主苻丕
丕敗南走
爲晉將軍邀撃殺之
慕容永稱帝於長子
爲
去聲
將軍
馬該
長子
縣屬潞州
長音張上聲
○
秦疏族苻登
稱帝於南安
後秦姚萇
先是已入長安稱帝
苻登引兵數與後秦戰
互有勝負
後秦主姚萇卒
子興立
撃登殺之
右前秦苻健自穆帝永和七年僭號
至是六主
合四十四年
○
燕主垂撃西燕抜長子
殺西燕主永
○
燕主垂卒
子寶立
○
自苻堅之敗
中原大亂
其大者
慕容氏姚氏
迭擧大號
其乘時而起
如秦故臣呂光
據涼州稱涼天王
鮮卑乞伏國仁
據隴右稱西秦王
國仁卒
弟乾歸繼之
後又有鮮卑禿髪烏孤
起河西
號南涼
晉自敗
乞伏
氏
國仁
名
禿髪
氏
禿音通入聲
烏孤
名
晉自敗秦以後
江左無事
會稽王道子爲政
帝嗜酒流連而已
長星見
帝擧酒向之曰
長星勸汝一杯酒
世豈有萬年天子邪
張貴人年三十
寵冠後宮
醉中戲之曰
汝以年亦當廢矣
貴人使婢蒙其面
而弑之
在位十五年
改元者二
曰寧康太元
太子立
是爲安皇帝
冠
音貫
蒙
奄也
寧康
卽位二年改元
安皇帝
名德宗
幼不慧
口不能言
寒暑飢飽不辧
飮食寢興
皆非己出
既卽位
會稽王以太傅輔政
己
音紀
魏王拓跋珪
連歲攻燕
進圍中山
燕主慕容寶出奔
後爲其下所弑
爲
去聲
下同
○
燕慕容祥稱帝
慕容麟襲殺祥而自立
魏王珪破麟走之
麟奔慕容德
爲德所殺
德往據廣固
後稱帝
是爲南燕
德
垂弟
廣固
城在兗州
○
燕慕容盛
稱帝於龍城
是爲北燕
龍城
未詳所在
○
魏王珪稱帝
都平城
○
涼段業稱涼王
據張掖
是爲北涼
晉會稽王道子
專以政事委世子元顯
晉政亂
東土囂然
妖賊孫恩
因民心騒動
自海島出作亂
劉裕因討恩有功而起
囂
音敖
祐
音喩
○
北涼沮渠蒙遜
弑段業而自立
蒙遜匈奴之種也
後遷姑臧
沮渠
氏
沮子魚切
蒙遜
名
種
上聲
○
涼王呂光卒
子紹立
庶兄簒
弑而代之
呂超又弑簒
而立其兄隆
隆後降秦
而涼亡
簒
音鑽上聲
涼貌
右後涼呂光
自孝武帝太元十三年僭號
至是四世
合十八年
○
隴西李暠據敦煌
是爲西涼
後徙酒泉
隴西
郡名
卽南安
暠
音藁
○
柔然起於漠北
奪高車之地而居之
呑併諸部
士馬繁盛
雄於北方
其地西至焉耆
東接朝鮮
南臨大漠
旁小國皆羈屬
與魏爲敵
柔然
初木骨閭
逃罪廣漢
至子車鹿會
始有部衆
號柔然
高車
赤狄種
焉耆
音烟其
國在西域
朝鮮
音潮仙
大漠
代北之地
覊屬
覊縻也
屬音燭
○
晉盜孫恩
數爲劉裕等所敗
赴海死
其黨盧循徐道覆復起
數音
朔
爲去聲
敗
音拜
○
晉桓玄反
初玄嗣父溫爲南郡公
負其才地
以雄豪自處。
嘗守義興
歎曰
父爲九州伯
兒爲五湖長
棄官歸國
後爲江州刺史
尋都督荊江等八州軍事
據江陵
至是擧兵入建康
殺元顯
又殺道子
玄爲相國封楚王
加九錫
已而迫帝禪位
劉裕起兵於京口討玄
與玄兵戰
大破之
玄出走
斬首於江陵
帝復位
劉裕鎭京口
南郡卽江陵
才地
才能
門地
處
音杵
義興
縣屬常州
五湖
在烏程縣界
周禮注
湖方五百里
故曰五湖
長
音張上聲
八州軍事
筌蹄云
先都督荊湖雍秦梁益寧
又固求江州
遂督八州
京口
郡屬江浙
今鎭江府
走
音奏
復
音伏
○
秦赫連勃勃
叛秦據朔方
自稱大夏天王
勃勃故匈奴劉衞辰之子也
赫連
氏
勃勃
名
冒頓二十一世孫
○
晉伐南燕
先是
南燕主慕容德卒
兄子超立
侵略晉邊
劉裕抗表伐之
抗
手擧曰抗
○
北燕爲其臣馮跋所滅
先是
北燕主盛
爲其下所弑
叔父熙立
跋得罪於熙
弑之而立熙之養子高雲
未幾
又弑雲而自立
魏主殺人之夫而納其妻
與之生子紹
兇狠無頼
弑珪
齊王嗣殺紹而立
珪謚道武皇帝
廟號烈祖
其妻
賀太后妹
狼
音痕上聲
戻也
無賴
不顧生業
不畏法律
嗣
道武長子
○
晉劉裕抜廣固
執慕容超
送建康斬之
南燕亡
右南慕容德
自安帝隆安二年僭號
至是二世
合十三年
○
盧循乘劉裕北伐
出自番禺
直下襲建康
劉裕被徴急還
諸軍力戰
循乃退
裕追破之
循走交州
爲刺史所敗
斬首送建康
番禺
音
蟠愚
郡名
卽
廣州
走
音奏
刺史
杜慧度
敗
音拜
西秦乞伏韓歸
爲其下所弑
子熾盤立
○
西秦襲滅南涼
先是
南涼主禿髪烏孤卒
弟利鹿孤立
卒
弟傉檀立
至是爲乞伏熾盤所襲
以傉檀歸殺之
南涼亡
右南涼禿髪鳥孤
自安帝隆安元年僭號
至是三世
合二十四年
○
夏主勃勃
聞裕伐秦曰
裕必取關中
然不能久留
若以子弟諸將守之
吾取之如拾芥耳
至是三秦父老
聞裕將還
詣門流涕曰
殘民不霑王化
於今百年
始覩衣冠人人相賀
公捨此欲何之乎
裕還彭城
勃勃陥長安稱帝
歸統萬
將還
之將音漿
統萬
城在夏州
勃勃都也
○
晉以裕爲相國宋公
加九錫
裕以讖云昌明之後尙有二帝
乃使人縊晉帝弑之
帝在位二十三年
改元者二
曰隆安義熙
義熙元年至十四年
則劉裕爲政之日也
弟瑯琊王立
是爲恭皇帝
使人
王韶之
隆安
卽位二年改元
恭皇帝
名德文
卽位之明年
劉裕進爵爲宋王
自彭城移鎭壽陽
又明年裕還建康
帝在位改元者一
曰元熙
禪位于裕
已而被弑
東晉自元皇帝
至是凡十一世
一百四年
西晉東晉
通一百五十六年而亡
司馬溫公曰
晉室旣衰
中原雲擾
戎狄腥羶之氣
薰于華岱
宮闕蕪沒
陵廟隳焚
元帝以宗室踈屬
遯居江表
天下士民
有思晉者
皆裹糧而歸之
於荆揚之閒
子孫相承
不絕如綫
獨明帝英武
克淸大憝
不幸享國不永
自餘孱弱孤危
外陵內叛
寄命於虎狼之口
幾遇吞食者數矣
卒能保其位號
宗廟血食
百有餘年
何哉
有王導卞壼溫嶠陶侃謝安謝玄度爲之臣也
羣賢旣沒
而道子元顯之輔之
敗亡不亦宜乎
南北朝
南朝
自晉以傳之宋
宋傳之齊
齊傳梁
梁傳陳
北朝
自諸國併於魏
魏後分爲西魏東魏
東魏傳北齊
西魏傳後周
後周併北齊而傳之隋
隋滅陳
然後南北混爲一
今以南爲提頭
而附北於其閒
宋
宋高祖武皇帝
姓劉氏
名裕
彭城人也
相傳爲漢楚元王交之後
裕生而母死
父僑居京口
將棄之
從母救而乳之
及長勇健有大志
僅識字
小字寄奴
嘗行遇大虵
撃傷之
後至其所
見有羣兒擣藥
裕問何爲
答曰
吾王爲劉寄奴所傷
裕曰
何不殺之
兒曰
寄奴王者
不死
裕叱之
卽散不見
初參劉牢之軍事
嘗遣覘賊
遇賊數千人
裕奮長刀獨驅之
衆軍因乘勢
進撃大破之
裕由是知名
其後爲將相二十餘年
誅桓玄
平孫恩盧循
滅南燕後秦
卒受晉禪
交之後
世紀
交十六世生靖
靖生翹
翹生祐
僑居
寓居曰僑
將棄
之將音漿
從母
母姉妹也
從去聲
僅
纔也
虵
蛇同
爲劉
之爲去聲
○
西涼李暠卒
諡曰武昭王
子歆立
數年至是爲北涼沮渠蒙遜誘
與戰殺之
西涼亡
歆
世紀
作欲
爲
去聲
西涼亡
右西涼李暠
自晉安帝隆安三年僭號
至是二世
合二十二年
○
宋主在位三年
改元者一
曰永初
殂
太子立
是爲廢帝滎陽王
亦曰廢帝
廢帝滎陽王
名義符
年十七卽位
居喪無禮
遊戯無度
魏主嗣殂
諡明元皇帝
廟號太宗
子燾立
燾
音導
○
宋主在位三年
改元者一
曰景平
徐羨之傅亮謝晦
廢而弑之
宜都王立
是爲太宗文皇帝
宜都
邑屬峡州
文皇帝
名義隆
素有令望
少帝廢
迎入卽位
義隆
武帝第三子
○
夏主勃勃殂
子昌立
○
晉徴士陶潛卒
潛字淵明
潯陽人
侃之曾孫也
少有高趣
嘗爲彭澤令
八十日郡督郵至
吏曰
應束帶見之
潛歎曰
我豈能爲五斗米
折腰向鄕里小兒
卽日解印綬去
賦歸去來辭
著五柳先生傳
徴不就
自以先世爲潛晉臣
自宋高祖王業漸隆
不復肯仕
至是終世
號靖節先生
晉徴士
書晉徴士者
以其不屈節於宋也
濤陽
郡名
卽江州
彭澤
縣屬
九沆
應
音膺
當也
爲五
之爲去聲
五斗米
筌蹄云
月俸
折
如字
曲也
箸
音豬去聲
五柳先生
濳自號
傳
去聲
○
魏數與夏戰
至是執其主昌以歸
數
音朔
○
夏赫連定
稱帝於平涼
府屬鞏昌
卽右北平
○
西秦主乞伏熾盤卒
子暮木立
○
北燕馮跋殂
弟弘立
○
夏主定撃西秦
以暮末歸
殺之
西秦亡
右西秦乞伏國仁
自晉孝武帝太元十七年僭號
至是四世
合四十七年
○
定又撃北涼欲奪其地
吐谷渾襲其軍
執定送魏
夏亡
吐谷渾者
慕容氏之別種也
谷
音欲
渾
音魂
夏亡
右夏赫連勃勃
自晉安帝義熈四年僭號
至是三世
合二十四年
○
北涼沮渠蒙遜卒
子牧犍立
宋謝靈運以罪誅
靈運好爲山澤之游
從者數百人
伐木開徑
百姓驚擾
或表其有異志
爲臨川內史
有司糾之
被收
靈運興兵逃逸
作詩曰
韓亡子房奮
秦帝魯連恥
追討擒之
徙廣州
已而棄市
從
去聲
臨川
郡屬江西
今撫州府
子房奮
事見二卷
魯連恥
初戰國欲尊秦爲帝號
魯仲連恥之
○
魏伐燕
馮弘奔高麗
而被殺
燕亡
高麗
國在遼東
麗音离
燕亡
右北燕馮跋
自晉安帝義熈六年僭號
至是二世
合二十八年
○
魏伐涼
姑臧潰
牧犍降
後被殺
北涼亡
右北涼沮渠蒙遜
自晉安帝隆安五年僭號
至是二世
合三十四年
○
魏殺其司徒崔浩
浩自明元時
已爲謀臣
輒有功
信道士寇謙之
勸魏主崇奉
立天師道場
而最惡佛法
誅沙門
毀佛像佛書
魏主命浩修國史
書先世事皆詳實
刊石立之衢路
北人忿恚
譖浩暴揚國惡
魏帝大怒
遂案誅之
夷其族
最惡
之惡音烏去聲
沙門
僧也
袁宏曰
沙門
漢言息也
蓋息意去欲
而歸于無爲
刊
音看平聲
刻也
○
宋魏連年互相侵伐
王玄謨勸宋大擧
沉慶之諫曰
畊當問奴
織當問婢
今欲伐國
奈何與白面書生謀之
宋竟遣玄謨出師
取碻磝
進圍滑臺
先是
魏主聞宋取河南
怒曰
我生髪未燥
已聞河南是我地
今天時尙熱
姑斂戍北歸
俟河氷合
以鐵騎蹂之
至冬
魏主自將渡河
衆號百萬
鞞鼓之聲震天地
玄謨懼走
魏人追撃
玄謨敗走
魏帝引兵南下
直至瓜步
聲言欲渡江
建康震懼
民皆荷擔而立
宋主登石頭城
北望歎曰
檀道濟若在
豈使胡馬至此
道濟立功前朝
老於用兵
先是以讒被收
目光如炬
脫幘投地曰
乃壞汝萬里長城
既誅
魏人聞之喜曰
吳子輩不足復憚
至是長驅
無能禦者
宋人或欲斬玄謨
沉慶之止之曰
佛狸威震天下
控弦百萬
豈玄謨所能當
殺戰將以自弱
非計也
魏師還
殺掠不可勝計
丁壯者斬截
嬰兒貫槊上盤舞
所過赤地
春燕歸巣於林木
自宋主卽位
二十八年閒
號爲小康
至是兵革之後
邑里蕭條元嘉之政衰矣
碻磝
城在濟州
碻音考平聲
磝音敖
滑臺
筌蹄云
卽滑州
屬河東
姑
且也
蹂
音柔上聲
踐也
鞞
音弊平聲
騎上鼓
釋名
鞞裨也
裨助鼓節也
瓜步
山在眞州
荷擔而立
待逃鼠也
荷上聲
檀道濟
前司空江州刺史
劉湛譖而殺之
萬里長城
道濟自喩
吳子輩
建康吳地
故曰吳子
佛狸
魏帝別號
控
引也
勝
音升
槊
矟同
通俗文曰
矛丈八尺曰矟
盤
讀作半平聲
赤地
焚掠盡也
春燕歸巢云云
無屋可巢
康
安也
○
魏中常侍宗愛
譖東宮官屬
多坐誅死
太子晃以憂卒
魏主追悼不已
愛懼弑主
後諡曰太武皇帝
廟號世祖
晃之子濬立
討愛誅之
東宮
太子府曰東宮
○
宋太子劭
巫蠱呪詛
事覺
宋主擬廢之
劭弑主而自立
主在位三十年
改元者一
曰元嘉
武陵王擧兵弑劭
王立
是爲世祖孝武皇帝
呪詛
詛音祖去聲
通鑒
初劭多過失
數爲上所詰責
遂與吳興巫嚴道育
共爲巫蠱
琢玉爲像
埋於含章殿前
陳慶乃具以白上
上驚卽收劭
得劭呪詛巫蠱之書
孝武皇帝
名駿
卽位十二年殂
改元者二
曰孝建
曰大明
太子立
是爲廢帝
駿
文帝第二子
孝建
卽位二年改元
廢帝
名子業
卽位居喪
傲惰無戚容
孝武疏忌骨肉
多誅殺
至是尤甚
○
魏帝濬殂
諡曰文成皇帝
廟號高宗
初太武經營四方
國頗虚耗
文成嗣以鎭靜
懷集中外
人心復安
子弘立
○
宋主畏忌諸父湘東王等
幽於殿內棰曳
無復人理
恣爲不道
中外騒然
宋人弑之
在位二年
改元者一
曰景和
湘東王立
是爲太宗明皇帝
景和
卽位二年改元
明皇帝
名彧
卽位八年殂
改元者一
曰泰始
自帝之初
蕭道成將兵
征討有功
尋鎭淮陰
收養豪俊
賓客始盛
已而爲南兗州刺史
至是褚淵薦爲右衞將軍
與顧命大臣
共掌機事
太子立
是爲後廢帝
彧
文帝第十一子
南兗州
宋改揚州廣陵
爲南兗州
顧命
承遺命
輔嗣君曰顧命
廢帝
通鑒
稱蒼梧
後廢帝
名昱
明帝無子
昱實嬖人李道兒之子也
明帝子之
殺諸王十五六人
惟恐昱之不立
十歲卽位
桂陽王休範擧兵反
攻建康
蕭道成撃斬之
道成爲中領軍
通鑒
初上寢疾
以太子幼弱深忌諸弟
休祐休仁休若等皆賜死
諸弟倶盡
惟休範以人才凡劣
不爲所忌得全
桂陽
國在連州
○
先是魏獻文帝弘
傳位於太子宏
自稱太上皇帝
以宏幼
仍總萬機
太上聰睿夙成
剛毅有斷
而好黃老浮屠之學
故常有遺世之意
其母馮太后有所幸李奕
爲太上所誅
馮太后怒
遂弑之而稱制
斷
音端去聲
浮屠
袁宏漢記曰
佛也
爲
去聲
宋主驕恣嗜殺
中外憂惶
蕭道成與袁粲褚淵
謀廢立
粲不可
淵贊之
遂弑之
在位六年
改元者一
曰元徽
安成王立
是爲順皇帝
元徽
卽位二年改元
順皇帝
名準
桂陽王休範子也
明帝子之
至是卽位
○
宋袁粲謀誅蕭道成
褚淵以其謀告道成
粲父子倶被殺於石頭城
百姓哀之曰
可憐石頭城
寧爲袁粲死
不作褚淵生
沉攸之亦擧兵江陵
討道成
軍潰
走而縊死
道成爲相國齊公
加九錫
已而進爵爲王
宋主在位三年
改元者一
曰昇明
禪于齊
泣而彈指曰
願後身世世
勿復生天王家
齊弑之而滅其族
自宋高祖
至是八世
凡五十九年而亡
寧爲
之爲如字
○
司馬温公曰
晉氏渡江以來
君弱臣强
禍亂相繼
至於元興
而桓氏簒位
高祖首唱大義
起於草萊之閒
奮臂一呼
凶黨瓦解
遂奉迎乘輿
再興王室
厥功已不細矣
既而治兵誓衆
經營四方
揚旗東征
廣固横潰
卷甲南趨
盧循殄滅
偏師西上
譙縱授首
銳卒北驅
姚泓面縳
汛掃伊洛
修奉園陵
震驚氊裘之心
發舒華夏之氣
南國之盛
未有過於斯時者也
然區宇未一
躋於天位
委棄秦雍
以資寇敵
大功不成
惜哉
文帝勤於爲治
子惠庶民
足爲承平之良主
而不量力
橫挑强胡
使師徒殱於河南
代馬飲於江津
及其末路
狐疑未決
卒成子禍
豈非文有餘
而武不足邪
夫以孝武之驕淫
明帝之猜忌
得保首領以沒于牖下幸矣
其何後嗣之有
齊
齊太祖高皇帝
姓蕭氏
名道成
蘭陵人也
相傳爲漢相國何之後
世紀
何生則
則生彪
彪生章
章生仰
仰生皓
皓生望之
望之生育
育生紹
紹生閑
閑生闡
闡生冰
冰生苞
苞生周
周生蟜
蟜生逵
逵生休
休生豹
豹生裔
裔生整
整生雋
雋生樂子
樂子生承之
承之生道成
深沈有大量
博學能文
肩有赤誌
如日月狀
宋時在軍中久
民閒或言其有異相
宋疑之
而不能殺也
竟代宋
性清儉
毎曰
使我治天下十年
當使黃金同土價
在位四年殂
改元者一
曰建元
太子立
是爲世祖武皇帝
誌
與痣通
異相
筌蹄
龍顙鐘聲
鱗文偏體
治
平聲
武皇帝
名賾
卽位十一年殂
改元者一
曰永明
太子長懋已卒
太孫立
是爲廢帝鬱林王
賾
士革切
長
音張上聲
鬱林
卽屬廣西
今郁林州
廢帝鬱林王
名昭業
卽位一年
改元曰隆昌
西昌侯鸞弑之
新安王立
是爲廢帝海陵王
新安
郡屬江東
今徽州府
海陵
郡屬淮東
今恭州
廢帝海陵王
名昭文
爲鸞所立
改元延興
鸞自爲宣城王
帝卽位未四月
廢而弑之
宣城王自立
是爲高宗明皇帝。
昭文鬱林王弟
爲鸞
之爲去聲
宣城
郡名卽南陵
明皇帝
名鸞
高帝之兄子也
高帝愛之過於己子
而武帝之太子長楙最惡之
及得志
殺高武子孫
無遺類
卽位五年殂
改元者二
曰建武
永泰
太子立
是爲廢帝東昏侯
兄始安貞王
己
音紀
高武
高帝武帝
廢帝東昏侯
名寶卷
自在東宮不好學
嬉戲無度
既卽位
不接朝士
惟親信嬖倖
屡誅大臣
魏主宏殂
在位二十七年
仁孝恭儉
制禮作樂
蔚然有太平之風
禁胡服胡語
改姓元氏
遷都洛陽
爲魏盛德之主
謚曰孝文皇帝
廟號高祖
太子恪立
七
當作八
元氏
詔曰
魏之先出於黃帝
以土德王
夫土者黃中之色
萬物之元也
宜改姓元氏
○
齊主昏淫狂恣
所幸潘妃
以金爲蓮花
帖地上
使步之
曰此步步生蓮花也
左右用事
賊虐日甚
太尉陳顯達
先擧兵襲建康
敗死
將軍崔慧景
受命出討叛州
還兵逼建康
時南豫州刺史蕭懿
將兵在近
齊主急召入援
慧景敗死
以懿爲尙書
懿弟南雍州刺史衍
使人勸懿
行伊霍故事
不爾亟還歷陽
懿不能用
竟賜死
衍起兵襄陽
引而東圍建康
齊人弑主而迎衍
主在位三年
改元者一
曰永元
時南康王先已自立
是爲和皇帝
帖
與貼通
南豫州
齊
改歷陽
爲南豫州
南雍州
梁於襄陽
置南雍州
雍去聲
南康
府屬江西
和皇帝
名寶融
東昏末
寶融起兵於江陵
已而稱帝
改元曰中興
未及東歸
齊太后稱制
以蕭衍爲相國
封梁公
加九錫
尋進爵爲王
齊主至姑孰
詔禪于梁
卽位僅一年
被弑
齊自高帝至是七世
凡二十三年而亡
竇融
明帝第八子
一年
永元三年三月
卽位改元
次年四月禪位
梁
梁高祖武皇帝
姓蕭氏
名衍
齊之疎族也
母張氏
見菖蒲生花
旁人皆不見
呑之
已而生衍
英達有文學
東昏初
衍鎭襄陽
知齊將亂
乃密修武備
聚驍勇以萬數
伐材沈檀溪
積茆
如岡阜
兄懿死
衍建牙集衆
出檀溪竹木装艦
葺之以茆
事皆立辨
兵起一年餘
遂入建康
受禪卽帝位
案
世紀
梁與齊同出蕭何二十世孫整
整生鎋
鎋生嗣子
嗣子生道賜
道賜生順之
順之生衍
將亂
之將
音漿
數
上聲
沈
去聲
檀溪
在襄陽城西
岡阜
山脊曰岡
土山曰阜
建牙
牙門
旗竿
葺
音侵入聲
補也
修也
○
魏主恪殂
謚曰宣武皇帝
廟號世宗
子詡立
甫六歲
母胡氏稱制
及魏主既長
好遊騁
不親視朝
而胡后方淫亂
魏政始亂
將軍張彝之子仲瑀
上封事排抑武人
喧謗盈路
立榜大巷
尅期會集屠其家
彝父子不以爲意
至是羽林虎賁近千人
相率至尙書省
詬罵以瓦石撃省門
上下懾懼
不敢禁討
遂至彝第焚其舎
曳彝父子
毆撃投火中
仲瑀重傷走免
彝死
遠近震駭
胡后收其凶强八人斬之
餘不復治
大赦以安之
懐朔鎭函使高歡
至洛陽
見張彝之死
還家傾貲以結客
或問其故
歡曰
宿衞相率焚大臣之第
朝廷懼而不問
爲政如此
事可知矣
財物豈可常守邪
歡自先世坐法徙北邊
遂習鮮卑之俗
沉深有大志
與侯景等相友善
以任侠雄鄕里
甫
方也
長
音張上聲
上封事
実封事
上上聲
虎賁
賁音奔
勇也
若虎賁獸
言其勇也
詬
音吼去聲
怒也
懾
之涉切
八人
姓名未詳
治
平聲
懷朔鎭
卽朔州
魏曰懷朔鎭
尋改爲朔州
又更爲雲州
屬山西
使去聲
高歡
初歡之祖謐
坐法徒懷朔鎭
世居北邊歡聚婁氏
有馬給鎭
遂爲函使
○
魏胡太后臨朝以來
嬖倖用事
政事縱弛
盜賊蠭起
封疆日蹙
魏主詡寖長
太后自知所爲不謹
務爲壅蔽
母子嫌隙日深
時六州大都督秀容酋長爾朱榮兵强
高歡見榮
卽勸擧兵
清帝側
會魏主殂
胡太后鴆之也
後諡曰孝明皇帝
爾朱榮擧兵
立孝文之姪長樂王子攸
沉胡后于河
封榮太原王
還晉陽
北海王顥奔梁
梁立之、
遣將送入洛陽
子攸出奔
爾朱榮渡河來救
顥走死
子攸歸
加榮天柱大將軍
榮蓄不臣之志
魏主陰謀誅榮
榮入
手刺之
爾朱世隆與爾朱兆
立宗室長廣王曄
入洛陽
子攸遇弑
後諡曰孝莊皇帝
世隆又以曄疎遠廢之
立孝文之姪廣陵王恭
高歡起兵誅爾朱氏
入洛陽
廢恭而立孝文之孫平陽王脩
脩弑恭
後諡曰節閔皇帝
高歡爲大丞相
建府於晉陽居之
魏主畏歡
謀伐晉陽
歡擁兵來
魏主奔長安
依關西大都督宇文泰
以泰爲大丞相
歡追魏主
不及
遂立清河王世子善見於洛陽
遷于鄴
魏自道武至是十二世
一百四十九年
而分爲東魏西魏
長音張上聲
下同
爾朱榮
爾朱姓
榮名
時都督幷肆益廣恒雲六州
幷爲秀容部落之長
秀容縣屬忻州
樂
音洛
子攸
彭城王勰子
沈
去聲
顥
魏宗室子
天柱
天文
桂三公位
一曰
天三台六星也
手刺
魏帝手刺殺榮
爾朱兆
榮弟
曄
太武玄孫
恭
廣陵王脩子
脩
廣平王懷子
奔長安
世號西魏始此
清河王
孝文帝子
遷于鄴
世號東魏始此
○
先是熒惑入南斗
梁主曰
熒惑入南斗
天子下殿走
乃跣下殿禳之
及聞脩出奔
慙曰
虜亦應天象邪
脩至長安
踰半年又與泰有隙
泰鴆之
後諡曰孝武皇帝
孝武既遇弑
泰立南陽王寶炬
歡與泰連年相攻戰
互有勝負
歡卒
遺言囑其子澄曰
侯景有飛揚跋扈之志
非汝所能御
堪敵景者
惟慕容紹宗
景果以河南降西魏
未幾復附于梁
梁封景爲河南王
景使至梁
梁羣臣皆不欲納
梁主亦自謂
我國家如金甌
無一傷缺
恐納景因以生事
惟朱异力勸納之
東魏遣慕容紹宗撃景
景敗南走
襲梁壽春
據之請命
梁就以爲南豫州牧
既而東魏求成於梁
意欲得景
景恨梁通東魏
遂反於壽陽
引兵南渡
圍建康
梁主自卽位以來
江左久無事
惟崇佛法
屢捨身佛寺
上下化之
及景逼臺城
援兵至者
爲景所敗
梁主遣人與景盟
以爲大丞相
臺城受圍五月而陥
景入見
引就三公位
梁主神色不變
謂景曰
卿在軍中久
毋乃爲勞
景不敢仰視
流汗不能對
景退謂人曰
吾常跨鞍對陣
矢石交下
了無怖心
今見蕭公
使人自慴
豈非天威難犯
吾不可以復見此人
梁主爲景所制
飮膳亦被裁損
憂憤成疾
口苦索蜜不得
再曰荷荷遂殂
在位四十八年
改元者七
曰天監
普通
大通
中大通
大同
中大同
太清
壽八十六
先是
太子統
仁明孝儉
好學有文
在東宮三十年而終
梁主舍嫡孫而立別子
至是卽位
是爲太宗簡文皇帝
寳矩
孝文帝孫
京兆王愉子也
幾
如字
景使
之使去聲
甌
椀小者曰
甌
异
音異
南豫州牧
時以壽春爲南豫州
爲景
之爲去聲
下同
敗
音拜
見
音現
毋
無同
慴
之涉切
懼也
荷荷
筌蹄
去聲
猶云呵呵
責怒聲
中大通
三字年號
中大同同
舎
音捨
簡文皇帝
名綱
在東宮十八年
而後遇侯景之亂
既立
受制於景而已
湘東王繹鎭江陵
自稱假黃鉞大都督
中外諸軍承制
岳陽王詧
昭明太子統之第三子也
鎭襄陽
與繹相攻
詧遣使降于西魏
以求援
綱
武帝第三子
承制
讀屬上句
詧
音察
統
武帝太子
諡曰昭明
使
去聲
○
東魏大將軍渤海王澄
先是爲其下所殺
弟洋爲丞相
封齊王
逼東魏主禪位
尋弑之
諡曰孝靜皇帝
東魏建國一十七年而亡
渤海王澄
高歡子
前武帝太清三年爲膳奴蘭京所弑
爲其
之爲去聲
齊主洋受禪
世號北齊始此
○
西魏立梁蕭詧爲梁王
○
西魏主寶炬殂
諡曰文皇帝
太子欽立
○
侯景自立爲漢王
廢梁主弑之
尸位不及三年
改元者一
曰大寶
景立豫章王棟
已而簒位
先是
始興太守陳覇先
起兵討景
湘東王遣王僧辯討景
景簒數月
而爲僧辯覇先所敗
亡走吳
欲入海
爲其下所斬
送尸建康
傳首江陵
截其手足
送於北齊
湘東王立
是爲元皇帝
尸位
尸如祭祀之尸
謂梁帝雖居其位
而不爲其事
猶尸主也
棟
昭明太子長孫
始興
郡屬廣東
今韶州府
爲僧
之爲去聲
下同
敗
音拜
走
音奏
其下
鵾
傳首紅陵
時湘東王鎭此
傳音專去聲
送於北齊
以景初叛東魏
而北齊受東魏禪也
元皇帝
名繹
一目眇
性殘忍
卽位于江陵
自侯景之亂
州郡太半入西魏
蜀亦爲魏有
梁自巴陵以下至建康
以長江爲限
眇
音渺
說文云
一目小也
爲魏
之爲去聲
巴陵
郡屬湖廣
今岳州府
○
突厥攻柔然
北齊撃突厥遷柔然
是時柔然衰
突厥始强大
突厥
右匈奴北部
○
西魏宇文泰
廢其主欽
而立其弟廓
欽遇弑
廊
文帝第四子
○
西魏遣柱國于謹
伐梁入江陵
梁主焚古今圖書十四萬卷
歎曰
文武之道今夜盡矣
乃出降
或問
何意焚書
曰
讀書萬卷
猶有今日
尋被殺
在位三年
改元者一
曰承聖
柱國
官名
輔弼之臣
國之棟梁
故曰柱國
○
西魏取襄陽
徒梁王詧于江陵
使稱帝
屯兵守之
是爲後梁
臣于西魏
王僧辯陳覇先
奉晉安王
稱制于建康
貞陽侯淵明
先是爲北齊所獲
至是以兵納之
王僧辯奉歸建康稱帝
陳覇先殺僧辯
廢淵明立晉安王
是爲敬皇帝
淵明
梁宗執子
南史作蕭淵明
爲北
之爲去聲
敬皇帝
名方智
元帝子也
年十三卽位
陳覇先爲丞相
○
西魏太師大冢宰安定公宇文泰卒
世子覺嗣
年十五
宇文護輔之
未幾
以覺爲周公
護
覺從兄
幾
如字
○
西魏主廓禪于周
廓遇弑
後諡曰恭皇帝
西魏建國四世
二十四年而亡
覺稱周天王
性剛果
惡護之專
護弑之
後諡曰孝閔皇帝
立泰之長子毓
周世號後周
惡
音鳥去聲
毓
音毓
○
梁丞相陳覇先
爲相國
封陳公
加九錫
尋進爵爲王
梁主改元者二
曰詔泰
曰太平
尸位未三年而禪于陳
尋遇弑
梁自高祖武帝
至是四世
凡五十六年而亡
陳
漢陳寔之後
陳高祖武皇帝
姓陳
名覇先
吳興人也
梁武帝大同中
爲廣州參軍
廣有亂
討平之
以功爲將軍
尋爲交州司馬
西江都護
高要太守
督七郡諸軍
屢平寇亂
侯景陥臺城
覇先時守始興
結郡中豪傑
起兵討景
先取江州爲州刺史
引兵會諸軍
卒以平景
遂爲將相於梁
以至受禪
卽位三年殂
改元者一
曰永定
子二人
昌頊
皆以江陵陥時
沒入長安
臨川王立
是爲世祖文皇帝
吳興
郡興江浙
今湖州府
高要
郡屬廣東
今肇慶府
七郡
名目未詳
卒
音遵入聲
沒
籍沒
文皇帝
名蒨
武帝之兄子也
在武帝平梁亂時
已有功
至是卽位
蒨
音千去聲
兄
昭烈王
○
周王毓稱帝
○
北齊主洋
盡滅元氏之族
洋殂
諡曰文宣皇帝
元
魏姓
○
北齊主殂
太子般立
○
周宇文護憚周
帝明敏有識量
進毒弑之
諡曰明皇帝
毓弟邕立
○
北齊文宣帝之母弟
常山王演
廢其主殷而自立
尋弑殷
演立一年而殂
諡曰孝昭皇帝
母弟長廣王湛
又廢演子百年而自立
後殺百年
百年
名也
○
後梁主詧殂
太子巋立
巋
音窺
○
北齊主湛
傳位於太子緯
自稱太上皇帝
○
陳主起自囏難
知民疾苦
性明察儉勤
在位八年殂
改元者二
曰天嘉
曰天康
太子立
是爲廢帝臨海王
天嘉
卽位二年改元
臨海
郡屬浙東
今台州府
廢帝臨海王
名伯宗
在位三年
改元者一
曰灮大
爲安成王頊所廢
灮大
卽位二年改元
灮古光字
爲去聲
頊
武帝兄
昭烈王第二子
文帝弟也
○
北齊上皇湛殂
諡曰武成皇帝
陳安成王自立
是爲高宗宣皇帝。
宣皇帝
名頊
初陥入長安
文帝時
周人送頊還陳
至是卽位
○
周主邕誅宇文護
始親政
○
北齊後主緯
多嬖寵
政亂
周伐齊入鄴
執緯歸殺之
夷其族
北齊建國五世
三十年而亡
五當作六
通鑒注北
齊祚修六主
謂文宣帝洋
廢帝殷
孝昭帝演
武成帝湛
後主緯
幼主恒中
北齊亡
案
紀
北齊
起自庚午
終于丁酉
建國凡二十八年
○
周主邕
深沉有遠識
政事嚴明
稱爲賢主
滅齊一年而殂
壽三十六
諡曰武皇帝
太子贇立
立皇后楊氏
后父隋公楊堅用事
爲上柱國大司馬
贇自爲太子時
好昵近小人
立未一年
傳位於子闡
自稱天元皇帝
驕侈彌甚
未一年而殂
諡曰宣皇帝
楊堅自爲大丞相
進相國隋王
加九錫
未幾
周主闡禪位于隋
尋被弑
隋主盡滅宇文氏之族
周自稱帝
至是五世
二十五年而亡
贊
於倫切
闡
音徹上聲
幾
如字
○
陳主在位十四年
改元者一
曰大建
殂
太子立
是爲後主長城公煬公
煬
音漾
後主長城公煬公
名叔寶
自爲太子
與詹事江摠
爲長夜之飮
卽位未幾
起臨春
結綺望仙閣
各高數十丈
連延數十閒
皆以沉檀爲之
金玉珠翠爲之飾
珠簾寶帳
服玩瑰麗
近古未有
其下積石爲山
引水爲池
雜植花卉
陳主居臨春閣
貴妃張麗華居結綺
龔孔二貴嬪居望仙
複道往來
江摠爲宰輔
不親政事
日與孔範等文士
侍宴後庭
謂之狎客
使諸貴嬪與客唱和
其曲有玉樹後庭花等
君臣酣歌
自夕達旦
宦官近習
內外連結
宗戚縦横
貨賂公行
孔範與貴嬪結爲兄弟
範自謂文武才能
擧朝莫及
將帥微有過失
卽奪兵權
由是文武解體
以至覆滅
詹事
官掌肅事東宮
幾
如字
沉檀
沉香檀香
瑰
音傀平聲
美也
音輝上聲
草摠名
貴妃貴嬪
皆婦官名
嬪音頻
和
去聲
縱橫
通鑒注云
放縱而恣橫也
解體
言乖離也
○
後梁主巋殂
太子琮立
隋主廢而滅之
自詧稱帝於江陵
臣於西魏周隋
所統數郡而已
凡三十三年而亡
稱帝
凡二世
○
隋以晉王廣爲元帥
帥師伐陳
揚素
韓擒虎
賀若弼
分道而出
高熲爲元帥長史
問薛道衡
江東可克乎
對曰
克之
郭璞言
江東分王三百年
與中國合
此數將周
陳主聞有隋兵
謂近臣曰
王氣在此
彼何爲者
孔範曰
長江天塹
豈能飛渡
臣毎患官卑
虜若渡江
定作大尉公矣
陳主以爲然
奏伎縱酒
賦詩不輟
賀若弼自廣漢濟江
韓擒虎自横江
宵濟采石
守者皆醉
擒虎遂自新林進
直入朱雀門
陳主自投景陽井中
軍人窺井
將下石
乃叫
以繩引之
與張麗華孔貴嬪
同束而上
俘以歸
後主在位七年
改元者二
曰至德
曰禎明
陳自高祖武帝
至是五世
凡二十二年而亡
廣
隋文帝第二子
帥師
之帥
音率
賀若
覆姓
若音惹
王
去聲
下同
將
音漿
下同
伎
與妓通
女樂也
橫江
釆石對岸
釆石
山在太平
新林
浦在建康
上
上聲
俘
音孚
軍所獲曰俘
○
司馬溫公曰
武帝與王僧辯
同事梁室
誅夷侯景
乘時伺隙
以詐力取國
然率羸弊之衆
當強齊乘勝之勢
卒成大功
奄有江南
斯亦難矣
文帝恭勤政事
足爲良主
孝宣乘齊之衰而啓土
逄周之興而喪師
豈非不恃內而恃外耶
以陳國區區
不能居天下五分之一
栗栗危懼
不能保其社稷
况後主荒淫無度
以趣之
納身眢井
不亦宜乎
隋
隋高祖文皇帝
姓楊氏
名堅
弘農人也
相傳爲東漢太尉震之後
父忠仕魏及周
以功封隋公
堅襲爵
堅生而有異
宅旁有尼寺
一尼抱歸自鞠之
一日尼出
付其母自抱
角出鱗起
母大驚堕之地
尼心動
亟還見之曰
驚我兒
致令晩得天下
及長相表奇異
周人嘗告武帝
普六茹堅有反相
堅聞之深自晦匿
女爲周宣帝后
周靜帝立
堅以太后父秉政
遂移周祚
卽位九年
平陳天下爲一
開皇二十年
廢太子勇爲庶人
初帝使勇參決政事
時有損益
勇性寛厚
率意無矯飾
帝性節儉
勇服用侈
恩寵始衰
勇多内寵
妃無寵死
而多庶子
獨孤皇后深惡之
晉王廣彌自矯飾
爲奪嫡計
后贊帝廢勇
而立廣太子
震之後
世紀
震四世孫曰孕
孕生渠
渠生鉉
鉉生元壽
元壽生惠假
惠假生烈
烈生禎
禎生忠
乃帝父也
有異
紫氣充庭
有文在手
曰王
尼
女僧曰尼
鞠
養也
相
去聲
下同
周人
王軌
普六茹
三字姓
本姓楊
魏恭時
賜此姓也
庶子
庶母子
獨孤
覆姓
○
龍門王通
詣闕獻太平十二策
帝不能用
罷敎授於河汾之閒
弟子自遠至者甚衆
龍門
縣屬河中
卽夏陽也
王通
王姓
通名
後門人私諡曰文中子
十二策
條目未詳
汾
音墳
水出太原府晉陽山西南入河
○
仁壽四年
帝不豫
召太子
入居殿中
太子預擬帝不諱後事
爲書問僕射楊素
得報
宮人誤送帝所
帝覧之大恚
帝所寵陳夫人出更衣
爲太子所逼
拒之得免
帝怪其神色有異問故
夫人泫然曰
太子無禮
帝恚抵床曰
畜生
何足付大事
獨孤誤我
將召故太子勇
廣聞之
令右庶子張衡入侍疾
因弑帝
遣人縊殺勇
帝性嚴重
勤於政事
令行禁止
雖嗇於財
賞功不吝
愛養百姓
勸課農桑
輕徭薄賦
自奉儉薄
天下化之
受禪之初
民戸不満四百萬
末年踰八百萬
然自以詐力得天下
猜忌苛察
信受讒言
功臣故舊
無終始保全者
在位二十四年
改元者二
曰開皇
仁壽
太子立
是爲煬皇帝
煬皇帝
名廣
開皇末立爲太子
是日天下地震
卽位首營洛陽顯仁宮
發江嶺奇材異石
又求海内嘉木異草
珍禽奇獸
以實苑囿
又開通濟渠
自長安西苑
引穀洛水
達于河
引河入汴
引汴入泗
以達于淮
又發民
開邗溝入江
旁築御道
樹以柳
自長安至江都
置離宮四十餘所
遣人往江南
造龍舟及雜船數萬艘
以備遊幸之用
西苑周二百里
其内爲海
周十餘里
爲蓬莱方丈瀛州諸山
高百餘尺
臺觀宮殿
羅絡山上
海北有渠
縈紆注海
縁渠作十六院
門皆臨渠
窮極華麗
宮樹凋落
翦綵爲花葉綴之
沼内亦翦綵爲荷芰菱芡
色渝則易新者
好以月夜
從宮女數千
騎遊西苑
作清夜遊曲
馬上奏之
江嶺
通鑒
大江以南五嶺以北
師古曰
嶺者西自衡山之南窮于海
一山之限耳
標名則有五焉
大慶
始安
臨賀
桂陽
掲陽也
汴
音卞
水出延州陽城縣蒗蕩渠
至下邳會泗水入淮
邗
音寒
水在廣陵
江都
縣屬揚州
離宮
往來遊幸曰離宮
觀
音貫
樓觀
釋名曰
觀者於上觀望也
紆
音迂
菱
音奇去聲
菱別名
芡
音欠
鷄頭也
渝音兪
變也
易
音亦
從
去聲
○
後又開永濟渠
引沁水
南達于河
北通涿郡
又營汾陽宮
在汾州北
餘杭州
○
置洛口倉於鞏東南原上
城周二十餘里
穿三千窖
置興洛倉於洛陽北
城周十里
穿三百窖
窖皆容八千石
帝或如洛陽
或如江都
或北巡至楡林金河
或如五原
巡長城
或巡河右
營造巡遊無虚歳
鞏
音拱
縣屬河南
石
斗十爲石
楡林
縣屬雲中
金河
縣屬雲州
徴天下鷹師
至者萬餘人
徴天下散樂
諸蕃來朝
陳百戲於端門
執絲竹者萬八千人
終月而罷
費巨萬
歳以爲常
散
音傘
蕃
音翻
夷狄曰蕃
端門君之正門曰端門
絲竹
絃曰絲
管曰竹
巨
巨鉅同
○
徴高麗王入朝
不至
大業七年
帝自將撃高麗
徴天下兵會涿郡
敕河南淮南江南
造戎車五萬乘
供載衣甲等
發河南河北民夫供軍須
江淮以南民夫
船運黎陽及洛口諸倉米
舳艫千里
往還常數十萬人
晝夜不絕
死者相枕
天下騒動
百姓窮困
始相聚爲盗
乘去聲
軍須
供給軍中所須
黎陽縣屬濬州
舳艫
音逐盧
船後曰舳
舟前曰艫
枕
去聲
○
漳南竇建德兵起
漳
水名
案
書傳其源有二
一出上黨治縣大黽谷
名爲濁漳
酈道元謂之衡水
東示鄴合清漳
一出上黨長子縣鹿谷山
名爲濁漳
酈道元謂之衡水
東至鄴合清漳
東北至阜城入河
○
帝所徴四方兵
皆集涿郡
一百一十三萬
餽運者倍之
首尾亙千餘里
帝至遼東
攻城不克
諸軍大敗而還
明年再徴兵
自將撃之
亙
古鄧切
竟也
○
楚公楊玄感
見朝政日紊
潛謀作亂
至是督運黎陽遂反
帝引軍還
遣將撃之
玄感自洛陽
引兵趨潼關
兵敗走死
帝又如涿郡
伐高麗
高麗遣使請降
帝還長安
已而如洛陽
如汾陽
如江都
巡遊仍無虡歲。
紊
音問
亂也
○
蒲山公李密兵起
密少有才略
志氣雄遠
輕財好士
嘗乘黄牛
以漢書掛牛角讀之
楚公楊素遇而奇之
由是與素子玄感游
初從玄感起兵
玄感敗
密變姓名亡匿
時人皆云
楊氏將滅
李氏將興
又有民謠
歌曰
桃李子
皇后走楊州
宛轉花園裏
勿浪語
誰道許者
謂桃李子者
逃亡李氏子也
莫浪語誰道許者
密也
密遂與群盗翟譲等起
攻滎陽下之
建牙統所部西行
說下諸城大獲
蒲山
未詳所在
乘
如字
將
音漿
下同
○
鄱陽賊帥林士弘
稱楚帝
據江南
鄱
音婆
縣屬𩜙州
○
杜伏威據歴陽
○
竇建德稱長樂王
○
馬邑校尉劉武周
朔方郎將梁師都
各據郡起兵
○
李密據興洛倉
略取河南諸郡
稱魏公
○
突厥立劉武周
爲定陽可汗
取樓煩定襄雁門諸郡
可汗
音克寒
北方君長之號
樓煩
屬山西
今嵐州
○
梁師都取雕陰弘化延安等郡
自稱梁帝
雕陰
屬陝西
卽上郡
弘化
屬鞏昌
今延州府
○
金城校尉薛擧
起兵隴西
自稱西秦覇王
○
武威司馬李軌
起兵河西
自稱涼王
○
薛擧自稱秦帝
徙據天水
○
蕭銑起兵巴陵
自稱梁王
銑
音先上聲
後梁宣帝曾孫
○
唐公李淵
起兵太原
克諸郡入長安
時隋大業十二年
帝在江都
淵遥尊爲太上皇
而立代王
是爲恭皇帝
恭皇帝
名侑
煬帝之孫也
年十三爲李淵所立
改大業十三年爲義寧
淵爲大丞相
封唐王
煬帝在江都
淫虐日甚
酒巵不離口
見中原已亂
無心北歸
從駕多關中人
思歸遂謀叛
以許公宇文化及爲主
夜引兵入宮
縊殺煬帝
宗室無少長皆死
惟存秦王浩立之
而自爲大丞相
擁衆而西
煬帝之孫
元德太子幼子
爲李
之爲去聲
離
音利
許公宇文化及
許國
公爵
宇文姓
化及名
後周族也
浩
煬帝弟
重後子也
○
梁蕭銑稱帝於江陵
隋帝侑
卽位半年禪于唐
隋自高祖至是三世
凡三十七年而亡
七
當作八
○
司馬溫公曰
文帝于周室
非有元功厚德素洽于人
直以天元暴崩
嗣君幼弱
姦臣矯命
徼倖得之
然明敏儉約
勤于政治
隨才任官
信賞必罰
故能取江南三百年之國
易於反掌
使天下復爲一統
百姓繁庶
衣食豐衍
突厥
室韋
靺鞨
林邑
髙昌
女眞之屬
莫不入貢
雖兩漢全盛之時
不能過也
向使後嗣僅得中材之主
以守之
十世之内未易亡也
煬帝以悖逆詐謀
坐承冨强之業
志驕氣溢
慨後慕秦皇漢武之為人
窮奢極欲
兵連四夷
政煩賦重
盗賊蠭起
而猶遊不息
以樂陥憂㴞淫
惡聞直言
自喜壅蔽
噫是道也
雖禹湯文武之子孫
未或不亡
况隋無積善之基乎　




















































